
מישיבת ועדת העבודה, הרווחה והבריאות
מיום שני, כ' בסיוון, התשס"ה (27 ביוני, 2005) בשעה 11:00

סדר היום:

הצעת חוק עבודת נשים (תיקון – פיצויים עונשיים), התשס"ד-2004
של חה"כ גילה גמליאל, חה"כ רשף חן, חה"כ גילה פינקלשטיין (פ/2339)

נכחו:

חברי הוועדה:
שאול יהלום – היו"ר 
רשף חן 
יאיר פרץ 
מוזמנים:

משה ברסימנטוב – משרד האוצר
דבי אליעזר – משרד התמ"ת
דן אורן – משרד המשפטים 
נחמיה קינד – אגף החשב הכללי

סיגל סודאי – לשכת המסחר
חזקיה ישראל – התאחדות התעשיינים

הלית כהן – שדולת הנשים
שני מור – אוניברסיטה עברית 
מאירה בסוק – עו"ד, נעמ"ת

יועצת משפטית: ג'ודי וסרמן
                            מתמחה: ירון סיני 

מנהלת הוועדה: וילמה מאור

קצרנית: לאה קיקיון


הצעת חוק עבודת נשים (תיקון – פיצויים עונשיים), התשס"ד-2004
של חה"כ גילה גמליאל, חה"כ רשף חן, חה"כ גילה פינקלשטיין (פ/2339)



היו”ר שאול יהלום:

	 שלום לכולם, אני מתכבד לפתוח את ישיבת הוועדה. 

	הנושא – הצעת חוק פרטית. חבר הכנסת רשף חן מייצג כרגע את המציעים - הצעת חוק עבודת נשים (תיקון – פיצויים עונשיים), התשס"ד-2004. היתה לנו על זה כבר ישיבה ובישיבה הזו סוכם שמשרד התמ"ת ינסה לבוא במשא ומתן עם המציעים כדי להגיע לנוסחה מהסכמת. האם אפשר לשמוע למה הגעתם? 


דבי אליעזר:

	הבנתי שמה שהתחייב בפני התמ"ת זה שיובא נוסח שיחליף את הנוסח הקיים. אנחנו מציעים לוועדה נוסח שמוסכם על משרד המשפטים ועלינו. 
	
היו”ר שאול יהלום:

	 זאת אומרת, גם הנוסח שאתם מביאים לא מקובל על האוצר? 

משה ברסימנטוב:

	לא, את התיקונים - -, לדעתי במהלך הדיון אפשר להגיע להסכמות.

היו”ר שאול יהלום:

	 אדוני, המציע, יש כאן שתי אפשרויות: אפשרות אחת היא ללכת נגד הממשלה, ואתה יודע מה פירוש הדבר. 

רשף חן:

	 הכוונה היא להגיע להסכמה, אני מציע שנחליף בינינו דברים. 

היו”ר שאול יהלום:

	 אבל ההפרש הוא עצום – אתה מבקש כאן "50 אלף שקל – הגובה ביניהם" והם נותנים לך 150% מהשכר שהיה מגיע עבור התקופה. 

רשף חן:

	 ומיד אחרי זה הם נותנים ללא מגבלת סכום, דבר מעורר תימהון. 

משה ברסימנטוב:

	הוא גם דואג לשוק העבודה. יש אחריות גם  לשוק העבודה. 

רשף חן:

	והוציאו את אלמנט הזדון – כל מיני עוגנים שלדעתי צריכים להיות, והם גם קיימים בחוקים אחרים. מצד שני – זה סויג אך ורק לפיטורין, אני לא מבין למה. 

היו”ר שאול יהלום:

	נקרא את החוק: "1. בחוק עבודת נשים, התשי"ד-1954 (להלן – החוק העיקרי), בסיעף 14- אחרי סעיף קטן (א) יבוא:

"(א1)(1) נוכח ביתה דין האזורי לעבודה או בית המשפט כאמור בסעיף 17, כי הפר מעביד, ביודעין ובזדון, הוראה מהוראות חוק זה...." – וכאן אנחנו מדברים על חוקים שמדובר בנשים, ביניהם: הזכות לחופשת לידה, הזכות להיעדר בגלל אימוץ, הזכות להיעדר בגלל טיפולי פוריות – כל הזכויות שיש לנשים בנושא לידה. 

ג'ודי וסרמן:

	לא רק. 

היו”ר שאול יהלום:

	אני ממשיך: "...יהיה הוא רשאי לחייב את המעביד בתשלום פיצויים עונשיים בסכום שלא יעלה על פי שניים מהנזק הכספי הממשי שנגרם בגין ההפרה או על 50,000 שקלים חדשים, הגבוה מביניהם;"

והסכום, שאתה מציע – או שהוא לא יעלה על פי שניים מהנזק הכספי, אבל לא יותר מ-50,000 שקלים חדשים. 

סיגל סודאי:

	לפי הגבוה בין השניים זה יכול להיות יותר מ- 50,000. 

היו”ר שאול יהלום:

	עכשיו, מה מציעים כאן? "לבית דין אזורי תהיה סמכות ייחודי לדון בהליך אזרחי לפי חוק זה" - - 

רשף חן:

	 אין לי שום התנגדות שזו תהיה סמכות ייחודית. 


היו”ר שאול יהלום:

	"מצא בית דין כי העובד או העובדת פוטרו בניגוד להוראות סעיף 9 - - -" 


רשף חן:

	 פה יש לנו מחלוקת. 

היו”ר שאול יהלום:

	 "....פסוק פיצוי שסכומו לא יפחת מ- 150% מהשכר המגיע עבור התקופה שבה חלה ההגנה לפני פיטורין" זאת אומרת, שאתה אומר שהוא לא ירוויח מזה, כי הרי אם הוא היה מחזיק אותה, הוא היה משלם 100%.  "...החל מיום הפיטורין או מיום הידיעה, לפי המאוחר...ואולם, רשאי בית הדין להחליט, מטעמים מיוחדים בסכום אחר". זאת אומרת, אנחנו עוסקים בשני הבדלים: הבדל ראשון – האם זה רק סעיף 9 שאומר  - - -

סיגל סודאי:

	זה הסעיף של הגבלת פיטורין. 


היו”ר שאול יהלום:

	 בעוד שהצעת החוק הפרטית עסקה בכל נושא עבודת נשים, בכל עילה, והדבר השני זה כמה יהיה הפיצוי, כאשר אתה אמרת -  פי שניים והאם אומרים – 150. 

רשף חן:

	אני אמרתי – מקסימום פי שניים, והם אומרים: מינימום 150%. 

היו”ר שאול יהלום:

	- - 

רשף חן:

	אני שמתי רף עליון והם שמו רף תחתון. אנחנו בעצם משתמשים בכלים הפוכים. 

היו”ר שאול יהלום:

	 לא, הם לא שמו רף תחתון. 

רשף חן:

	כן. הם אמרו – לא יפחת מ- 50,000 ואני אמרתי – לא יעלה על פי שניים. ממש שיטות אחרות.
 
דן אורן:

	אני חושב שהדגש הוא שהגמישות נכנסת למקרים שזה יכול להיות פחות. נכון שזה לא מופיע בנוסח - -לכן, הלכה למעשה אני לא בטוח שיש כל כך פער בין ההצעה של אדוני לבין ההצעה - - 


רשף חן:

	בזה אני מסכים אתך. הנושא הוא פיצויים אזרחיים. פיצויים עונשיים אזרחיים. ה- 100 אחוז זה פיצוי אזרחי, שלא צריך את החוק הזה בשבילו. נגרם למישהי נזק – יש לה עילה, ולא צריך שום חקיקה חדשה. אנחנו  מדברים, לכן, על מה שמעבר. אני ממש מציע לכם לא להגביל את זה רק לפיטורין, מפני שכל הרעיון הוא שאנחנו ניצור פה כלי אזרחי לאכיפת החוק הזה. יש אינטרס סוציאלי ברור לחלוטין שהחוק הזה ייאכף, וכל המטרה של החוק הזה זה שלא רק במקרים מאד קיצוני של פיטורין – יהיה תמריץ לציבור, לנשים שנפגעות, ללכת לבית המשפט, ושיהיה, בסוף הדרך הזו, גם רווח  כלכלי פוטנציאלי. זה, בעצם, הרציו של כל החוק הזה, כי כשמפטרים אותה היא הולכת לבית המשפט בעוד אלף עילות אחרות. ואחרי זה – לגבי הכלי. בדיוק בגלל שזה לא עוסק רק בשכר, אנחנו  דיברנו על יחס לנזק. זה נכון שכמעט תמיד הנזק שאנחנו מדברים עליו הוא השכר. אני לא רואה נזקים אחרים, ואז אנחנו אומרים – אנחנו מייחסים את זה לנזק, ולכן אמרנו – או פי שתיים או – 50,000 שקל. מצדי, לא איכפת לי לבטל את התקרה, אבל פה נדמה לי שנכנס השיקול של משרד האוצר, המשק, ההתאמה לחוקים אחרים שקיימים במדינת ישראל - שכמעט תמיד כשאנחנו קבענו אפשרות לענישה אזרחית, קבענו גג. נדמה לי שהגג המקובל היום הוא לא 50,000 שקל אלא 100,000 שקל. 

דן אורן:

	אדוני היה מסכים ל-  150% או, במקרים מיוחדים – יותר נמוך? 

רשף חן:

	 כן. 

היו”ר שאול יהלום:

	יש היום אפשרות לפסוק גם מעבר ל- 150%. אם הוא נותן יותר הוא לא צריך לציין – מטעמים שיירשמו. 

רשף חן:

	 אני כבר עכשיו מוכן לוותר על כל רף עליון. 

דן אורן:

	הדרך בנוסח היא: "...אולם, רשאי בית הדין מטעמים מיוחדים שיירשמו, לפסוק פיצויים בסכום נמוך מ- 150,000 שקל.  

היו”ר שאול יהלום:

	זה במקרה של נמוך. על גבוה הוא לא צריך לרשום כלום.  אין לכם שום תקרה. 

דבי אליעזר:

	בית הדין הוא זה ששוקל - - 

היו”ר שאול יהלום:

	 אבל אין לכם תקרה. אבל אני שואל אותך: אם ה- 100% הוא יותר מ- 150 אלף? בזה שנתת תקרה זו בעיה. 


רשף חן:

	 זה הכל מעל ל- 100 אחוז. ה- 100 אחוז – נתון. זה בנוסף, זה פיצויים עונשיים. 

היו”ר שאול יהלום:

	 זה ברור שהכל מדובר על למעלה מה- 100 אחוז?  

רשף חן:

	 אפשר להבהיר את זה. סעיף 2 אמור להבהיר את זה. זו הפרת חובה חקוקה, חד משמעית. 

היו”ר שאול יהלום:

	 אתה מסכים ל – (ב) שלהם, במקום (א1)(2), שלך? 


רשף חן:

	בוודאי שאני מסכים. אבל לא תהיה לך הסכמה של הממשלה. 

היו”ר שאול יהלום:

	 הם מציעים את זה עכשיו. 


משה ברסימנטוב:

	צריך לזכור שמדובר בתחום שהוא מעבר. לא מדובר פה בסכום הראשוני. 

היו”ר שאול יהלום:

	אתה לא מבין מה שאני שואל. 

משה ברסימנטוב:

	ה- (ב) השני הוא לא מדתי כי אין לו מידה. 

היו”ר שאול יהלום:

	 אבל אם נקבע לו מידה- אתם מסכימים? 

דן אורן:

	ה- (ב) השני הוא הרבה יותר מינורי. הוא מופיע בחוק שוויון הזדמנויות בעבודה. 

היו”ר שאול יהלום:

	 ואתה מסכים שהוא יחליף - -? 

רשף חן:

	ה- (ב) השני – אני מסכים. 

משה ברסימנטוב:

	מספיק רק את (ב) . 

קריאות:

	- - -

היו”ר שאול יהלום:

	רבותיי, בואו נסכם. אנחנו מסכמים כך: נוסח התמ"ת, סעיף (א) – מקובל על כולם? כן. 

	סעיף (ב) השני, מקובל על כולם? תכף ניתן לו מגבלה כספית. אנחנו נבהיר בצורה שאינה משתמעת לשתי פנים שזה למעלה מה- 100 אחוז. זה עונש. 





דן אורן:

	ה- (ב) השני הרבה יותר מינורי. 

היו”ר שאול יהלום:

	ל- (ג )שלהם אתה מסכים? 

רשף חן:

	לא, כי לפי מה שהם מסבירים לי עכשיו, הכוונה היא לא על פיצוי עונשי, אלא על עוגמת נפש - - 

קריאות:

	בנוסף. 

רשף חן:

	בואו נראה מה אנחנו עושים בנוסף. 

היו”ר שאול יהלום:

	 אז אתה מסכים ל- (ג) ול- (א). עכשיו – (ב). 

	עכשיו, רבותיי – אנחנו עכשיו עוסקים ב- (ב). קודם כל יובהר שזה מעל לנזק הממשי, מעל ל- 100 אחוז. עכשיו השאלה היא: כמה, מעל 100%.  הממשלה מציעה מינימום עוד 150% - - 

קריאות:

	לא, זה עוד 50%. 

היו”ר שאול יהלום:

	הממשלה מציעה עוד 50%, ולא מגבילה את זה, כפי שייראה לבית המשפט. היא לא מגבילה בסכום. 50 – מינימום. אם הוא נותן פחות הוא צריך לרשום  סיבות מיוחדות. נניח- מדובר באדם עני, מרוד, פושט רגל. ואז יירשם: ראיתי לנכון לתת לו רק 5,000 שקל כי אחרת הוא יתמוטט. אבל הוא צריך לרשום את זה, זה למקרים יוצאים מן הכלל. אבל, באופן שגרתי – הוא מוסיף 50% ולא מגביל. מה אתה אומר על זה? 

רשף חן:

	שזה בסדר גמור מבחינתי, אם זה יחול על כל ההפרות וכל הנזקים שייגרמו.   

משה ברסימנטוב:

	אבל אז צריך להיות איזשהו מדרג. 

רשף חן:

	המדרג בא לידי ביטוי בנזק. 
היו”ר שאול יהלום:

	 המדרג הוא נתון בעילות. הרי אם הוא מפטר ומחזיר אחרי שנה – זה המון כסף. אם זו חופשת לידה, היא מוגבלת. חופשת לידה לא תעלה אף פעם על 3 חודשים. זאת אומרת, אם זה על שעתיים של טיפול פוריות, אז זה שעתיים. זאת אומרת, המדרג קיים. 

משה ברסימנוב:

	אתה לא רואה מדרג בעילות? אתה מגלם את כל המדרג בשעות ההיעדרות. אתה לא רואה מדרג בעילות? 

רשף חן:

	 הנזק מבטא את המדרג. 

היו”ר שאול יהלום:

	 ברגע שקבעתם אחוזים ולא סכומים נומינליים – קבעת מדרג, באופן אוטומטי.

משה ברסימנטוב:

	אתה אומר שיש הלימה בין שעות העבודה שהיא נעדרת, לבין העילה. 

רשף חן:

	לבין הנזק. אתם באים להגביל את העילות. היושב ראש ואני אומרים לכם: הנזק זו פונקציה ישירה של העילות. לכן, חבל לדבר על העילות. ברגע שמדברים על הנזק, מכללא דברנו גם על העילות. אנחנו מדברים על יחס לנזק – אנחנו מכלילים בזה גם  - - 


דבי אליעזר:

	קודם כל – אני רוצה לשאול אותך: למה אתה קורה  "נזק" לגבי חופשת הלידה? פיטורין בחופשת הלידה, או החזרה לעבודה בחופשת הלידה? כיוון שאם אנחנו מדברים על פיטורין בחופשת הלידה זה כן נכנס לתוך הסעיף הזה, כי זה סעיף 9. 

סיגל סודאי:

	הכוונה היא להעסקה בחופשת הלידה. 

דבי אליעזר:

	אני לא יודעת עד כמה זה יכול להיות ביחס לשכר, מכיוון שהוא מחזיר אותה לעבודה - - 

היו”ר שאול יהלום:

	אני הבנתי שחופשת לידה – שהוא לא משלם לה משכורת בחופשת הלידה. 

קריאות:

	 - - -



היו”ר שאול יהלום:

	הרי יש חופשת לידה לפני לידה. 

רשף חן:

	 זכות להיעדר מהעבודה יש לה? הוא לא נתן את הזכות הזו והיא נאלצה לקחת מטפלת. נגרם נזק. – תנו 150 אחוז. 

היו”ר שאול יהלום:

	 אני בא למעביד ומראה אישור ומבקשת להקדים את חופשת הלידה - - -

מאיה בסוק:

	אז זה בזמן הריון. 

היו”ר שאול יהלום:

	אתם לא צריכים להיות רק על העניין הזה.  בואו נלך על כל העילות.  בסדר? 

רשף חן:

	אלא אם כן מגבילים את זה לכל העילות ואומרים – אובדן שכר. 

היו”ר שאול יהלום:

	 יש פה מינימום מסוים. אנחנו צריכים לקבוע תקרה ל – (ג).  50 אלף שקל. 

קריאות:

	- - - 


דן אורן:

	זו תפיסה לא נכונה. מקום שצריך לקבוע תקרה זה לכל אורך החקיקה – כאשר יש אלמנט של פיצוי עונשי, כאשר יש אלמנט של קנס. כאשר מדובר באלמנט עסקי בלבד, אז זה דיני הנזיקין הרגילים. כל מה שהסעיף הזה בא לומר, כמו בסעיף דומה  בחוק שוויון הזדמנויות בעבודה, זה לתת איזושהי הבהרה של המצב המשפטי הקיים, שאפשר לקבל פיצוי על נזק שהוא לא נזק של ממון. פה זה עניין של הערכת הנזק ולכן לא צריכה להיות - - 

רשף חן:

	 אם זה כך – אני לא מסכים, כי כל הרעיון הוא שאנחנו באים לאותם מקרים שבהם לא נגרם נזק ממוני – בכלל, או נזק ממוני רב, אבל נעשתה פה פעולה שנעשתה בזדון, וגרמה עוול -  לאפשר לבית המשפט להעניש. 

ג'ודי וסרמן:

	 - - אין אלמנט של זדון



קריאה:

	- - זה לא סעיף קטן (ג). 


רשף חן:

	אני חוזר ואומר – שאני רוצה שנוסיף קטן סעיף קטן נוסף שאומר שלבית המשפט יש סמכות לתת פיצויים עונשיים כאשר הוא בדעה שנעשה פה משהו בזדון. הרי זה הרעיון – כפי שאתם קבעתם מינימום של פי 1.5 פיצויים עונשיים כאשר יש אובדן שכר.  נניח שלא נגרם אובדן שכר, קחו את הדוגמה של – לא נתנו לי את הזכות להיעדר מהעבודה, וקיבלתי שכר. אני רוצה שתוכל אותה אישה ללכת לבית המשפט ולא רק שהיא תקבל צו שייתן לה להיעדר, אלא שיוכל בית המשפט לקבוע שדעתו אינה נוחה מהאיסור שאסר המעביד, והוא קובע פיצוי כספי על האיסור. 

היו”ר שאול יהלום:

	 למה זה לא ב- (ג)? 

דן אורן:

	זה ב- (ג). על עגמת נפש זה דיני הנזיקין הרגילים, ולכן אתה לא קובע תקרה. אתה קובע תקרה רק כאשר אתה מעניש. 

היו”ר שאול יהלום:

	 תקרא מה שכתוב: בית הדין מוסמך, בנוסף לכל סעד אחר שרשאי הוא לפסוק פיצויים אף אם לא נגרם - - 

רשף חן:

	 אני הבנתי, מלכתחילה – צריך להחליט מה המשמעות של סעיף (ג). היועצת המשפטית היא זו שצריכה לומר לנו. אפשר לפרש אותו כנותן סמכות כללית לבית המשפט  לפסוק פיצויים לפי שיקול דעתו ללא שום מגבלה מיוחדת: לא צריך להראות נזק נפשי או ראשית נזק נפשי, לא צריך להראות נזק בכלל כדי להיתלות בו, וכל ההלכות – אלא רק קשר לאירוע. אז – אני חי עם הסעיף הזה מצוין. אבל - אני מכיר את דיני הנזיקין הכלליים. אם אנחנו פה בדיני הנזיקין הכלליים שבהם יש לנו את ההלכות, ואלא אם כן יש לי נזק נפשי אמיתי וממשי – אז אנחנו נמצאים במצב אחר. תחליטו מה המשמעות של סעיף (ג), תגידו לי מה אנחנו מחוקקים פה, ואז אני אגיד לכם אם אני חי עם זה בשלום או לא. 

דן אורן:

	סעיף (ג) הוא הבהרה של דיני הנזיקין כי אחרת לא היו דורשים להכניס – בחוק שוויון הזדמנויות בעבודה לא היו דורשים להכניס לעניין של הטרדה מינית פיצויים עונשיים. זאת אומרת שזה ברור שהסעיף הזה מדבר רק על נזק. 

רשף חן:

	 אז אם אתם אומרים לי שזה לא פיצויים עונשיים – אני כן רוצה שזה יהיה פיצויים עונשיים. בשביל זה באנו לפה. 

היו”ר שאול יהלום:

	אם עוסקים בדבר שאין לו נזק ממוני - - 


רשף חן:

אבל הוא אומר לך שהסעיף הזה לא נותן לך את זה. 

היו”ר שאול יהלום:

	צריכים לראות האם אנחנו יכולים למדוד את הנזק. אם יתברר שאנחנו לא יכולים למדוד את זה – משה ברסימנטוב אומר: תשימו תקרה. זו המחלוקת כאן. 

	הסיכום הוא כזה- אנחנו נטיל את הניסוח על היועצת המשפטית לנסח, ונעשה באחת הישיבות הבאות הצבעה פורמלית. אנחנו מתייחסים להצעת הנוסח של התמ"ת: סעיף 0א) –התקבל. סעיף (ב) – התקבל, לא רק סעיף 9 אלא הכל. יהיה כתוב במפורט שזה מעבר לנזק הממשי, ומוסיפים 50% מינימום, ווכל סכום שייראה, ואם פחות מ- 50% זה מטעמים שצריכים להירשם. 

	סעיף (ג) – אנחנו מדברים בו על נזק שלא נמדד בממון, כמו : חופשה, כמו  איבוד הזכות להורות, דברים שבגלל שלא ניתנו להם ההזדמנות הם לא התקיימו. אם אנחנו מודדים את זה לפי אורן ואפשר למדוד את זה בממון לפי דיני הנזיקין הרגילים – אז לא צריך לכתוב את זה. אם יתברר שזה זה – אנחנו שמים תקרה. אני מציע תקרה של – 50 אלף שקל. אם ייראה אחרת בהמשך, אז על זה עוד נדון בישיבה הבאה. החוק יתקבל, אם אין שינויים, ואל הנוסח נחזור בישיבה קצרה של הצבעה, בלי דיון. 

אני מודה לכם, הישיבה נעולה. 

הישיבה ננעלה בשעה 11:45
